Lav et referat af nedenstående tekst:

Tekst:
I starten af januar pakkede Magnus Raun Viderup og hans studiekammerat Jacob Jensen deres tasker og satte kursen mod Nordnorge, hvor et praktikophold som tømrere ventede forude. I går blev han belønnet af undervisningsministeren for den video, han har lavet om sit studieophold. - Egentligt ville vi have været i New Zealand, men da det glippede, takkede vi ja til at komme i lære hos et tømrerfirma i Bodø. Den beslutning er jeg vildt glad for i dag, siger Magnus Raun Videup, der til dagligt læser på Tech College i Aalborg. Sammen med makkeren og tre andre udvekslingsstuderende boede han i et lille kollegie på et nedlagt landbrug, og lige fra starten var det en anderledes hverdag, han skulle vænne sig til. - De første måneder var der jo mørkt. I januar så vi først et glimt af solen titte over horisonten ved 10-tiden, inden den forsvandt igen ved 12-tiden. Til gengæld var der lyst hele dagen allerede fra maj måned - og henover sommeren gik vi gerne til stranden ved 02-tiden om natten, fortæller han. Magnus Raun Viderup er i gang med en EUX-uddannelse på Tech College i Aalborg og står i lære som tømrer hos Pallisgaard i Aalborg. Han bliver udlært til oktober i 2019. Video-konkurrencen er en del af PIU-projektet, der skal synliggøre, hvad elever får ud af et praktikophold i udlandet og motivere flere unge til at bruge PIU-ordningen undervejs i deres uddannelse. Derfor udskrev Styrelsen for Forskning og Uddannelse en konkurrence. Unge, der er eller har været i praktik i udlandet med PIU-ordningen, kunne vinde ved at lave en film eller skrive en historie om deres oplevelser og erfaringer fra udenlandsophold. Det er den konkurrence, Magnus Raun Viderup vandt, og i går fik han overrakt blomster af undervisningsminister Merete Riisager og en kontant præmie på 7.000 kroner for sit projekt. Og han vil med videoen også gerne opfordre andre til at benytte muligheden for at komme i praktik i udlandet. - Jeg vil klart anbefale andre at tage afsted. Rent teknisk har jeg lært en masse af de norske tømrere, specielt meget om hvordan norske tømrere vælger materialer og laver isolering, men menneskeligt er jeg blevet mere selvsikker og har lært at tage nogle valg, siger han. Du kan se hans vindervideo fra opholdet i Bodø herunder:

Referat:
Magnus hev teltpælene op og tog på uddannelses-ophold i Bodø i Norge. Hans video fra opholdet er netop blevet belønnet af undervisningsministeren.